সাউথ ক্যালকাটা ল কলেজে উপাধ্যক্ষ নয়না চট্টোপাধ্যায়ের ইস্তফা গ্রহণ করল না কলেজ

কলকাতা: সাউথ ক্যালকাটা ল কলেজের (South Calcutta Law College) উপাধ্যক্ষ নয়না চট্টোপাধ্যায়ের ইস্তফা আপাতত গ্রহণ করল না কলেজ পরিচালন সমিতি। যতদিন না নতুন অধ্যক্ষ নিয়োগ হয়, ততদিন ওই পদে তিনি বহাল থাকবেন বলে জানানো হয়েছে।

বৃহস্পতিবার কলেজ পরিচালন সমিতির সভাপতি তথা বিধায়ক অশোক দেবের উপস্থিতিতে প্রায় দেড় ঘন্টার বৈঠকের পর এই সিদ্ধান্ত নেওয়া হয়। বৈঠক শেষে নয়না জানান, তিনি পদ ছেড়ে দিলে বেতন ও কলেজ পরিচালনা নিয়ে অচলাবস্থা তৈরি হতো। তাই আপাতত তাঁকেই দায়িত্বে থাকতে বলা হয়েছে।

আরও পড়ুন: আসছে গড়িয়া-সেক্টর ৫ রুটের মেট্রো, পুজোর পরই কাজ শুরু

এর আগে মঙ্গলবার বিকেলে অশোক দেবের বাড়িতে ইস্তফাপত্র জমা দেন নয়না। চিঠিতে তিনি উল্লেখ করেছিলেন, ১ অক্টোবর থেকে যেন তাঁকে ওই পদে না রাখা হয়। শারীরিক ও মানসিক চাপের কারণেই তিনি পদত্যাগের ইচ্ছা প্রকাশ করেছিলেন বলে জানান। তবে অশোক দেব স্পষ্ট করেছেন, “আদালতে মামলা সহ একাধিক তদন্ত চলছে। এই পরিস্থিতিতে তাঁকে দায়িত্বে থাকতে বলা হয়েছে।”

উচ্চশিক্ষা দফতর সূত্রে খবর, কলেজ সার্ভিস কমিশন ইতিমধ্যেই অধ্যক্ষ নিয়োগের প্রক্রিয়া শুরু করেছে। খুব শীঘ্রই ওই কলেজেও নতুন অধ্যক্ষ আসবেন।

উল্লেখ্য, গত জুন মাসে কলেজের ভেতরে প্রথম বর্ষের এক ছাত্রীকে ধর্ষণের ঘটনা সামনে আসে। সেই ঘটনার পর প্রায় তিন মাস কেটে গেলেও অভিযুক্ত ছাত্র নেতা মনোজিৎ মিশ্রর নাম সম্বলিত পোস্টার ও দেওয়াল লিখন এখনও কলেজ চত্বরে রয়েছে। এ প্রসঙ্গে অশোক দেব বলেন, “পুজোর ছুটির মধ্যে উপাধ্যক্ষের উদ্যোগে এগুলি মুছে ফেলা হবে।”